[pic] | EUROOPA KOMISJON |

Brüssel 4.5.2011

KOM(2011) 235 lõplik

2011/0104 (NLE)

Ettepanek:

NÕUKOGU RAKENDUSOTSUS,

mille kohaselt lubatakse Rumeenial kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193

SELETUSKIRI

ETTEPANEKU TAUST

Vastavalt nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv”) artiklile 395 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmed kõnealuse direktiivi sätetest erandite tegemiseks eesmärgiga lihtsustada käibemaksu kogumise menetlust või ära hoida teatavat liiki maksudest kõrvalehoidumist või maksustamise vältimist.

Kirjas, mis registreeriti komisjonis 4. novembril 2009, taotles Rumeenia luba võtta erimeede käibemaksudirektiivi artiklist 193 erandi tegemiseks eesmärgiga määrata tarnija asemel käibemaksukohustuslaseks nisu-, rukki-, odra-, maisi-, soja-, rapsi- ja päevalilletarnete saaja.

Kirjas, mis registreeriti komisjoni 2. juulil 2010, esitas Rumeenia taotluse täiendava erandi kehtestamiseks, et laiendada meetme reguleerimisala muudele toodetele.

Kirjas, mis saabus komisjonile 26. juulil 2010, taotles Rumeenia kõnealust luba kaheaastaseks perioodiks, kohustudes loobuma selle pikendamise taotlemisest.

Kirjas, mis registreeriti komisjonis 20. detsembril 2010, piiras Rumeenia taas erandit nisu-, rukki-, odra- ja õlleodra-, maisi-, soja-, rapsi-, päevalille- ja suhkrupeeditarnetele.

Komisjon teavitas 15. märtsi 2011. aasta kirjaga käibemaksudirektiivi artikli 395 lõike 2 kohaselt teisi liikmesriike Rumeenia taotlustest. Komisjon teatas 22. märtsi 2011. aasta kirjas Rumeeniale, et tal on olemas kogu vajalik teave taotluse hindamiseks.

Oma taotluse põhjendamiseks selgitas Rumeenia, et ta oli avastanud teatavate teraviljade ja õliseemnetega kauplemisel maksudest kõrvalehoidumise juhtumeid, täpsemalt ajutiste äriühingute loomise kaudu. Kõnealused äriühingud ostavad tooteid käibemaksu tasumata kas Rumeeniast väljaspool asuvatelt tarnijatelt ja kasutavad käibemaksudirektiivi artikli 138 kohast erandit või kohalikelt tootjatelt, kelle suhtes kohaldatakse kõnealuse direktiivi artikli 287 kohast väikeste ettevõtjate maksuvabastuse kava, või jätavad oma müügi deklareerimata.

Nimetatud äriühingud tarnivad tooted seejärel Rumeenias asuvatele klientidele, kelleks on hulgimüüjad, eksportijad või töötlejad, ning nõuavad käibemaksu, kuid kaovad pärast toodete tarnimist käibemaksu riigikassale tasumata.

Nende klientidel on aga kehtiva arve esitamise korral endiselt õigus käibemaksu maha arvata.

Kõnealuse taotluse eesmärgiks oleva erimeetmega määratakse tarnija asemel käibemaksukohustuslaseks klient, lubades tal samas käibemaks tavaõiguse tingimusi järgides maha arvata. Tarnija ei saa seega enam nõuda oma maksukohustuslasest kliendilt käibemaksu, ilma et ta seda riigikassale tasuks. Sellise meetmega tehakse viivitamata lõpp nimetatud konkreetsele maksudest kõrvalehoidmisele.

Meetme kohaldamisaja jooksul on Rumeenial võimalik võtta tavapäraseid siseriiklikke pettusevastaseid meetmeid, mis on kooskõlas käibemaksudirektiiviga ja mis võimaldavad pärast loa kehtivuse lõppu kõnealust liiki maksupettustega võidelda.

See on siiski radikaalne meede, mis on vastuolus käibemaksudirektiivi osadena maksmise põhimõttega ja millega kaasneb seetõttu oht, et maksudest kõrvalehoidumine nihkub etappi, kus toorainest valmistatakse tööstustooteid või toiduaineid, või muudesse sektoritesse.

Selleks et osutatud ohtusid piiratud kohaldamisaja järel vältida, peab Rumeenia võtma samal ajal asjakohased meetmed deklareerimis- ja kontrollivaldkonnas. Meetmega hõlmatud maksukohustuslased peavad enne meetme kohaldamist kontrollima, kas nende kliendid on maksukohustuslased, viitama oma käibemaksudeklaratsioonis eraldi kõnealustele toimingutele ja tegema Rumeenia ametiasutustele kättesaadavaks nimekirja klientidest, kelle suhtes meedet kohaldati.

Rumeenia ametiasutused peavad ühtlasi karmistama kontrolli maksukohustuslaste üle, kes töötlevad kõnealuseid tooteid, sest kui nad ei pea enam oma tooraineostude eest käibemaksu tasuma, võib neil tekkida kiusatus jätta oma töödeldud toodete müük deklareerimata.

Rumeenia ametiasutused peavad tagama, et isikud, kes on seotud maksudest kõrvalehoidumise juhtumitega, mis hõlmavad erimeetme alla kuuluvaid tooteid, ei suuna oma petuskeeme muudele põllumajandustoodetele või muudesse majandussektoritesse.

Komisjoni tuleb võetud meetmetest teavitada.

Maksukohustuslastele, kes tegelevad lisaks muudele sarnastele põllumajandustooteid hõlmavatele tehingutele kõnealuste kaupade tarnimisega, ja isikutele, kellele tarneid tehakse, tuleks anda luba kohaldada erimeedet, ilma et sellega kaasneksid ebaproportsionaalsed halduskulud või õiguskindlusega seonduvad ohud. Meedet tuleks kohaldada üksnes töötlemata toodete suhtes, mida tavaliselt ei kasutata sellisel kujul lõpptarbimiseks.

Erimeetmega hõlmatud kaubad on võimalik täpselt ja mitmemõttelisust vältides kindlaks määrata, kasutades kombineeritud nomenklatuuri, mis on sätestatud nõukogu 23. juuli 1987. aasta määruses (EMÜ) nr 2658/87 tariifi- ja statistikanomenklatuuri ning ühise tollitariifistiku kohta.

Võttes arvesse käibemaksudirektiivi artiklit 395, Rumeenia esitatud argumente ja kavandatud erimeetme kohaldamise konteksti, on komisjon seisukohal, et taotletud erand vastab kõnealuses artiklis sätestatud tingimustele ning, eelkõige, et see aitab ära hoida maksudest kõrvalehoidumist, mõjutamata siiski lõpptarbimisel kogutava käibemaksu summat. Seepärast leiab komisjon, et ta peab esitama nõukogule järgmise ettepaneku.

KONSULTEERIMINE HUVITATUD ISIKUTEGA JA MÕJU HINDAMINE

Kavandatud otsuse eesmärk on võtta meede, millega hoida ära maksudest kõrvalehoidumine teatavate toodete puhul asjaomases konkreetses majandusvaldkonnas. Sellel oleks seega positiivne mõju eelkõige kõnealuses valdkonnas tegutsevatele ausatele maksukohustuslastele ja asjaomasele liikmesriigile. Ettepaneku koostamisel puudus vajadus kasutada välisekspertide abi, konsulteerida huvitatud isikutega või hinnata kõnealuse otsuse mõju. Igal juhul ei ole käesoleva otsuse mõju suur, kuna selle reguleerimisala ja -periood on piiratud.

ETTEPANEKU ÕIGUSLIK KÜLG

Kavandatud otsuse eesmärk on anda Rumeeniale luba võtta erimeede käibemaksudirektiivi artiklist 193 erandi tegemiseks eesmärgiga määrata tarnija asemel käibemaksukohustuslaseks teatavate käibemaksuga maksustavate põllumajandustoodete tarnete saaja, kelle maksustamisbaas ületab teatava summa.

Kõnealuse otsuse õiguslik alus on käibemaksudirektiivi (mis võeti vastu Euroopa Liidu toimimise lepingu artikli 113 kohaselt) artikkel 395. Vastavalt kõnealusele artiklile peab liikmesriik, kes soovib võtta erimeetmeid, millega tehakse erand kõnealusest direktiivist, saama nõukogult rakendusotsuse vormis loa. Kuna tegemist on rakendusmeetmega, mis käsitleb käibemaksudega seotud õigusaktide ühtlustamist, on ettepanek subsidiaarsuse põhimõttega kooskõlas.

Ettepanek on kooskõlas proportsionaalsuse põhimõttega ega lähe seega kaugemale sellest, mida on vaja maksudest kõrvalehoidumise vältimiseks, kuna see hõlmab vaid konkreetset ja piiratud majandusvaldkonda ning väikest hulka käibemaksukohustuslasi ja tehinguid. Seega tehakse käibemaksudirektiivi põhimõtetest, eelkõige osadena maksmise põhimõttest erand piiratud ja asjakohasel määral.

MÕJU EELARVELE

Ettepanek ei mõjuta Euroopa Liidu eelarvet.

2011/0104 (NLE)

Ettepanek:

NÕUKOGU RAKENDUSOTSUS,

mille kohaselt lubatakse Rumeenial kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,[1] eriti selle artikli 395 lõiget 1,

võttes arvesse Euroopa Komisjoni ettepanekut

ning arvestades järgmist:

1. Kirjades, mis registreeriti komisjonis 4. novembril 2009, 2. juulil 2010, 26. juulil 2010 ja 20. detsembril 2010, taotles Rumeenia kaheaastaseks perioodiks luba määrata erandina direktiivi 2006/112/EÜ artiklist 193 käibemaksukohustuslaseks teatavate teraviljade ja õliseemnete tarnete saaja ning kinnitas, et ei taotle kõnealuse loa pikendamist.

2. Komisjon teavitas 15. märtsi 2011. aasta kirjaga teisi liikmesriike Rumeenia taotlusest. Komisjon teatas 22. märtsi 2011. aasta kirjas Rumeeniale, et tal on olemas kogu vajalik teave taotluse hindamiseks.

3. Rumeenia on avastanud teatavate töötlemata põllumajandustoodete, teraviljade ja õliseemnetega kauplemisel maksudest kõrvalehoidumise juhtumeid. Teatavad ettevõtjad ei tasu pärast oma toodete tarnimist riigikassasse käibemaksu, eriti juhul, kui nad on omandanud kõnealused tooted sisendmaksu maksmata. Nende klientidel on aga kehtiva arve esitamise korral endiselt õigus maksu maha arvata.

4. Tarnija asemel tarnete saaja käibemaksukohustuslaseks määramine on ajutine erakorraline meede, mis võimaldab teha kõnealusele pettuseliigile lõpu. Osutatud meetme kohaldamine kahe aasta jooksul peaks andma Rumeeniale piisavalt aega, et võtta põllumajandussektoris lõplikud meetmed, mis on kooskõlas direktiiviga 2006/112/EÜ ja millega on võimalik kõnealust liiki maksupettusi ära hoida ja nendega võidelda.

5. Selleks et vältida maksudest kõrvalehoidumise nihkumist etappi, kus toorainest valmistatakse tööstustooteid või toiduaineid, või muudele toodetele, peab Rumeenia võtma samal ajal asjakohased meetmed deklareerimis- ja kontrollivaldkonnas ning teavitama nendest komisjoni.

6. Selleks et kõnealust erimeedet kohaldataks üksnes töötlemata põllumajandustoodete suhtes ning selleks et vältida ebaproportsionaalseid halduskulusid või õiguskindlusega seonduvaid ohtusid asjaomastele maksukohustuslastele, tuleb kõnealuse erimeetmega hõlmatud toodete kindlaksmääramiseks kasutada nõukogu 23. juuli 1987. aasta määruses (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta)[2] sätestatud kombineeritud nomenklatuuri.

7. Kõnealune erimeede on põhjendatud ja vastavuses taotletavate eesmärkidega. Erimeede on piiratud kestusega ja hõlmab üksnes teatavaid täpselt kindlaksmääratud tooteid, mida ei kasutata enamasti töötlemata kujul lõpptarbimiseks ja mille puhul on maksudest kõrvale hoitud, tuues sellega kaasa märkimisväärsed kaod käibemaksutuludes. Võttes arvesse osutatud käibemaksutulude kadude ulatust, tuleb kõnealune meede viivitamata vastu võtta.

8. Nimetatud erimeede ei muuda Rumeenias lõpptarbimisjärgus kogutava käibemaksu summat ja sellel ei ole negatiivset mõju käibemaksust saadavatele liidu omavahenditele,

ON VASTU VÕTNUD KÄESOLEVA OTSUSE:

Artikkel 1

Erandiga direktiivi 2006/112/EÜ artiklist 193 antakse Rumeeniale luba määrata käibemaksukohustuslaseks järgmiste määruses (EMÜ) nr 2658/87 sätestatud kombineeritud nomenklatuuris loetletud toodete tarnete saaja:

CN-kood | Toote liik |

1001 10 00 | Kõva nisu |

1001 90 10 | Speltanisu seemneks |

ex 1001 90 91 | Pehme nisu seemneks |

ex 1001 90 99 | Muu speltanisu ja pehme nisu, v.a seemneks |

1002 00 00 | Rukis |

1003 00 | Oder |

1005 | Maisiterad |

1201 00 | Sojauba, purustatud või purustamata |

1205 | Rapsi- või rüpsiseemned, purustatud või purustamata |

1206 00 | Päevalilleseemned, purustatud või purustamata |

1212 91 | Suhkrupeet |

Artikkel 2

Artikliga 1 ettenähtud luba antakse tingimusel, et Rumeenia kehtestab asjakohased ja tõhusad deklareerimis- ja kontrollikohustused käibemaksukohustuslastele, kes tarnivad kõnealuse loaga hõlmatud tooteid.

Rumeenia teavitab komisjoni esimeses lõigus osutatud kohustuste kehtestamisest ja meetmete võtmisest.

Artikkel 3

Käesolevat otsust kohaldatakse kaks aastat alates selle teatavakstegemisest.

Artikkel 4

Käesolev otsus on adresseeritud Rumeeniale.

Brüssel,

Nõukogu nimel

eesistuja

[1] ELT L 347, 11.12.2006, lk 1.

[2] EÜT L 256, 7.9.1987, lk 1.